হবিগঞ্জে ৩ সাংবাদিককে ব্যাট দিয়ে পেটাল ইউপি চেয়ারম্যান
হবিগঞ্জের নবীগঞ্জে নিম্ন আয়ের মানুষের মাঝে সরকারি ত্রাণ বিতরণে অনিয়মের সংবাদ প্রচার করায় সন্ত্রাসী নিয়ে সাংবাদিক শাহ সুলতান আহমেদকে ক্রিকেট খেলার ব্যাট দিয়ে পেটালেন ইউপি চেয়ারম্যান মুহিবুর রহমান হারুন।







এ সময় তাকে বাঁচাতে গিয়ে হামলার শিকার হন আরও দুই সাংবাদিক এম মুজিবুর রহমান ও বুলবুল আহমেদ। বুধবার বিকালে আউশকান্দি এলাকায় এ ঘটনা ঘটে।
আহত শাহ সুলতান আহমেদ দৈনিক প্রতিদিনের সংবাদের প্রতিনিধি ও নবীগঞ্জ সাংবাদিক ফোরামের সাবেক সভাপতি।




তাকে হামলার ঘটনায় আউশকান্দি বাজারের ব্যবসায়ী প্রতিবাদী হয়ে উঠলে চরম উত্তেজনা দেখা দেয়। খবর পেয়ে নবীগঞ্জ উপজেলা নির্বাহী কর্মকর্তা বিশ্বজিত কুমার পাল, নবীগঞ্জ-বাহুবলের সার্কেল এএসপি পারভেজ আলম চৌধুরী, নবীগঞ্জ থানার ওসি মো. আজিজুর রহমানের নেতৃত্বে একদল পুলিশ ঘটনাস্থলে গিয়ে পরিস্থিতি স্বাভাবিক করে।
চেয়ারম্যান কর্তৃক এ রকম ন্যক্কারজনক ঘটনায় তীব্র নিন্দা জানিয়েছেন বিভিন্ন শ্রেণিপেশার মানুষ।
স্থানীয়রা জানান, সম্প্রতি সরকারি ত্রাণ বিতরণ করেন ইউপি চেয়ারম্যান মুহিবুর রহমান হারুন। কিন্তু ১০ কেজি চাল দেয়ার কথা থাকলেও তিনি দেন ৫ কেজি করে। এ নিয়ে
সামাজিক যোগাযোগমাধ্যম ফেসবুকে ‘আসুন অসহায় দিনমজুরদের মনের কথা শুনি’ শিরোনামে এক লাইভে সাধারণ মানুষের বক্তব্যসহ অনিয়মের বিষয়টি তুলে ধরেন সাংবাদিক সুলতান।
এরপর ২০-২৫ জন সন্ত্রাসী নিয়ে অস্ত্রসহ আউশকান্দি বাজারে শাহ সুলতান আহমেদের ওপর সন্ত্রাসী হামলা চালায়। এ সময় ইউপি চেয়ারম্যান মুহিবুর রহমান হারুনও ক্রিকেট খেলার ব্যাট দিয়ে পিটিয়ে আহত করেন সুলতানকে।
এ খবর পেয়ে তাকে উদ্ধার করতে গিয়ে দৈনিক আমার সংবাদের প্রতিনিধি মুজিবুর রহমান, চ্যানেল এস-এর প্রতিনিধি বুলবুল আহমেদসহ আরও ৫ জন আহত হয়েছেন। স্থানীয় লোকজন শাহ সুলতানকে উদ্ধার করে আশংকাজনক অবস্থায় নবীগঞ্জ উপজেলা স্বাস্থ্য কমপ্লেক্সে নিয়ে আসলে কর্তব্যরত চিকিৎসক তাকে সিলেট ওসমানী মেডিকেল কলেজ হাসপাতালে প্রেরণ করেন।
নবীগঞ্জ উপজেলা নির্বাহী কর্মকর্তা বিশ্বজিত কুমার পাল জানান, সম্প্রতি আউশকান্দি ইউনিয়ন পরিষদের মাধ্যমে দুস্থদের মধ্যে চাল বিতরণ করা হয়। এ ঘটনায় সামাজিক যোগাযোগ মাধ্যমে একটি লাইভ দেয়া হয়। এ ঘটনায় চেয়ারম্যান ও সাংবাদিকের মধ্যে বিরোধের সৃষ্টি হয়। এর জের ধরে হামলা ও সংঘর্ষের ঘটনা সংঘটিত হয়েছে। এ ব্যাপারে সাংবাদিক মামলা দিলে আইনানুগ ব্যবস্থা নেয়া হবে। চেয়ারম্যানের নিজের হাতে আইন নেয়া সঠিক হয়নি।
এ ব্যাপারে নবীগঞ্জ-বাহুবলের সার্কেল এএসপি পারভেজ আলম চৌধুরী বলেন, খবর পেয়ে আমরা তাৎক্ষণিক ঘটনাস্থলে গিয়েছি। স্থানীয় মুরব্বিরা বিষয়টি স্থানীয়ভাবে সমাধানের বিষয়ে বলছেন। যদি সেখানে সমাধান না হয় তাহলে আমরা আইনগত ব্যবস্থা নেব।
এ ব্যাপারে ইউপি চেয়ারম্যান মুহিবুর রহমান হারুনের সঙ্গে মোবাইল ফোনে যোগাযোগ করা হলে তার মোবাইল ফোন বন্ধ পাওয়া যায়।

হবিগঞ্জের নবীগঞ্জে নিম্ন আয়ের মানুষের মাঝে সরকারি ত্রাণ বিতরণে অনিয়মের সংবাদ প্রচার করায় সন্ত্রাসী নিয়ে সাংবাদিক শাহ সুলতান আহমেদকে ক্রিকেট খেলার ব্যাট দিয়ে পেটালেন ইউপি চেয়ারম্যান মুহিবুর রহমান হারুন।